Document ID: /fineweb-2-swissfilter-quality_10-filterrobots/filtered/01778.jsonl.gz/6

V spolupráci s Facebook stránkou "Švajčiarsko - cestou necestou" sme pre priaznivcov tejto alpskej krajiny pripravili seriál s rovnomenným názvom, kde postupne uverejníme zoznam tých najzaujímavejších miest, zaujímavostí a atrakcií.
SOLAR IMPULSE
Projekt založil v roku 2003 psychiater a letecký rekordman Bertrand Piccard, vývoj zastrešuje polytechnika v Lausanne a podiela se na ňom niekoľko desiatok špecialistov.
V rozpätí krídel je väčší ako Boeing 747, váži však iba 2,3 tony a unesie jedného človeka. Solar Impulse 2 sa vzniesol zo švajčiarskeho letiska Payerne a o dve hodiny úspešne pristál. Pod vedením testovacieho pilota Markusa Scherdela lietadlo vystúpalo do 1 800 metrov, kde si vyskúšalo základné manévre. "Prvé výsledky súhlasia s výpočtami a simuláciami," pochvaľoval si pilot. Lietadlo teraz čaká séria ďalších testovacích letov. Stroj má 17 000 solárnych článkov, ktoré okrem štyroch motorov dodávajú „šťavu“ aj do lítiových batérií. Vďaka nim dokáže Solar Impulse 2 letieť aj v noci.
Vrcholom celého úsilia má byť let okolo celého sveta ktorý sa má uskutočniť v roku 2015.Celá chystaná vzdušná púť okolo sveta je podľa Borschberga rozplánovaná na 20 letových dní rozvrhnutých na niekoľko mesiacov. Odštartovať má v marci 2015 z oblasti Perzského zálivu, aby sa využili priaznivé klimatické podmienky počas cesty na východ cez Arabské more, Indiu, Barmu, Čínu, Tichý oceán, USA, Atlantický oceán, južnú Európu a severnú Afriku až do miesta štartu.
PARC ELA
Mýtus hôr - v Graubündene je jednoducho odjakživa. Alpská krajina berie svojou majestátnou nádherou návštevníkom dych. Skaly stoja a mlčia, ale len na prvý pohľad, inak je všetko v pohybe a riadi sa chodom ročných období. S trochou šťastia možno pozorovať jelene, kamzíky alebo kozorožce. Turisti a cyklisti tu radi sledujú krúžiace orly a supy, počúvajú pískanie svišťov a obdivujú vzácne rastliny.
Výnimočným útočiskom prírody je národný park Ela, je to najväčšie chránené územie Švajčiarska. Tu si užijete najcennejšie poklady - výhľady a zdravý graubündenský horský vzduch. Park Ela leží v rozmanitej krajine okolo priesmykov Albula, Julier a Septimer. Tu sa môžete túlať po starých chodníkoch jedinečnou prírodou a kultúrnou krajinou, popritom objavovať bohatstvo zvieracích druhov, rozsiahle borovicové a smrekové lesy, či malebné horské jazerá pri ceste.
Na trase Via Sett prejdete za 5 dní pešo tri údolia a tri jazykové kultúry. Historická cesta vedie okrem iného cez Savognin a ďalej do Chiavenna.
HEIDILAND
V rekreačnej oblasť Heidiland, stojí za to navštíviť dedinku Heididorf pri Maienfelde.
Táto dedinka je pútavým cieľom výletov pre rodiny. Prenesie Vás v čase späť do švajčiarskeho horského sveta 19. storočia kde môžete navštíviť pôvodný "Heidihaus", dom dievčatka Heidi, a prežiť jej príbeh ale aj osud autorky Johanny Spyri.
Autorku tento kraj inšpiroval k napísaniu svetoznámeho príbehu o Švajčiarskom dievčatku Heidi ktoré stratí rodičov. Teta Detie ju odvezie do hôr. Ujmú sa jej starí rodičia, ktorí žijú vysoko v Alpách, v izolácii. Heidi si rýchlo zvykne na divokú prírodu, najmä v spoločnosti mladého pastiera Petra. Starý otec ju nechce poslať do školy v meste, ale teda Detie sa po Heidi vráti a prinúti starkého, aby ju tam poslal. Heidi sa dostane do Frankfurtu k nóbl nemeckej dáme, kde musí robiť po škole spoločnosť jej dcérke, invalidnému dievčaťu Clare...
Návšteva tejto dedinky bude zážitkom pre malých aj veľkých, na aký určite nikto nezabudne.
ČOKOLÁDA LINDT
Spoločnosť Lindt & Sprüngli je hrdá na to, že vyrába prvotriednu čokoládu tej najvyššej kvality.
Rodolphe Lindt sa narodil v roku 1855 vo švajčiarskom Berne do farmaceutickej rodiny, už v ranej mladosti sa však začal intenzívne zaujímať o všetko sladké. Vo veku 18 rokov nastúpil v Lausanne ako učeň do čokoládovej fabriky menom Amédée Kohler & fils, kde zotrval dva roky. Kariéra bežného továrnika mu však veľmi nevoňala, a tak vo veku 24 rokov učinil svoje prvé veľké rozhodnutie – odkúpil v rodnom Berne starú požiarom znehodnotenú výrobňu aj so strojmi a založil si vlastnú továreň na čokoládu.
Hneď v prvom roku svojho podnikania sa mu podaril výnimočný objav, ktorý vo veľkej miere ovplyvnil všetku ďalšiu výrobu čokolády na celom svete. Lindt bol totiž nielen rodený manufaktúrnik, ale aj inovátor a vynálezca. Pod jeho rukami sa zrodil tzv. konšovací stroj, ktorý výrazne ovplyvnil chuť čokolády. Dovtedy bola čokoláda pomerne hustá a občas aj nie príliš vábne voňajúca hmota, konšovanie ju však vďaka intenzívnemu miešaniu, treniu a prevzdušňovaniu zbavilo nepríjemných aróm a zjemnilo natoľko, že sa vo finálnej podobe doslova roztápala na jazyku.
Ďalším významným prínosom ku kvalite chýrnej švajčiarskej čokolády bolo aj pridávanie kakaového masla, s ktorým prišiel práve Rodolphe Lindt. Pre vášnivých milovníkov čokolády je jeho meno niekde na úrovni svätca. Vo Švajčiarsku patrí k veľkým postavám národnej histórie a nám všetkým počas svojho života priniesol výrobné postupy, vďaka ktorým si dnes pochutnávame na úžasne jemnej aromatickej čokoláde.
SAURER MUSEUM
Toto múzeum sa nachádza v obci Arbon v kantóne Thurgau vo Švajčiarsku.
Môžete tu obdivovať veterány - ťažké nákladné vozidlá, autobusy, vojenské vozidlá, požiarnícke vozidlá, benzínové a dieselové motory všetkých veľkostí.
Múzeum je otvorené denne od 10:00 - 18:00 hod.
SWISS SCIENCE CENTER TECHNORAMA
Technorama vo Winterthure je interaktívne múzeum s výstavnou plochou 6500 m² obsahujúcou fyzikálne pokusy, ktoré si môžete vyskúšať aj Vy. Inštalácie v tomto unikátnom centre vedy totiž umožňujú návštevníkovi chytať, skúšať, hrať sa a pochopiť základné princípy fyziky bez ohľadu na to, koľko máte rokov či vedomostí o vede a technológiách.
VÝHLIADKOVE LETY ŠVAJČIARSKA
Chcete sa pozrieť na krásy Švajčiarska aj z vtáčej perspektívy? Obdivovať ich môžete počas letu.
NOVARTIS
V roku 1996 sa Sandoz a Ciba-Geigy spojili a vytvorili Novartis. Táto spoločnosť má sídlo v Bazileji vo Švajčiarsku. Vo svete má viac ako 120 000 zamestnancov a je zastúpená vo vyše 140 krajinách sveta. Sústreďuje sa najmä na oblasť originálnych liečiv, vakcín, voľnopredajných liekov, generík, starostlivosť o oči a veterinárnu starostlivosť.
SCHWEIZ MOBIL
Voľný čas v prírode na jednom mieste. Národné, regionálne, lokálne, turistické, cyklistické, hosko-cyklistické, korčuliarske, kaňoningové a iné. Všetko pod jednou strechou.
ŠVAJČIARSKY NÁRODNÝ PARK
Skutočne úchvatné miesto, ktorému dominuje nádherná vysokohorská kvetena – samozrejme alpínskeho charakteru. Zároveň tu žijú alpské kozorožce, obdoba tatranských kamzíkov. Rovnako ak sa vám pošťastí, môžete zhliadnuť svišťa horského. Každý, kto raz park navštívi, má neprekonateľnú chuť sa do tohto nádherného kúska švajčiarskej zeme zasa vrátiť.
Švajčiarsky národný park bol oficiálne vyhlásený v roku 1914 o rozlohe 172,3 km štvorcových. Park situovali v priestore Engadinu v tzv. Východných Alpách. Rozprestiera sa v nadmorskej výške v rozmedzí 1400 – 3800 m nad morom.
Nachádza sa v bezprostrednej blízkosti talianskych hraníc a južného Tirolska, ktoré je súčasťou Talianska. Rozprestiera sa v priestore, kde dominuje mesto Zernez. Na sever od tohto mesta je východoalpské, lokálne pohorie Silvretta, ktoré sa nachádza na hraniciach s rakúskym Tirolskom. Na juh od národného parku, vzdušnou čiarou asi 40 - 50 km sa rozprestiera lokálne alpské pohorie Bernina na Švajčirasko-talianskych hraniciach.
Ochranné pásmo parku sa vzťahuje na vysokohorské ekosystémy s výnimočnou flórou a faunou. Aj z tohto dôvodu je od roku 1979 park zároveň i biosférickou rezerváciou.
MAGGI
Maggi je tradičné tekuté korenie pre ochutenie polievok v nezameniteľnej štvorhrannej fľaštičke vyvinuté vo švajčiarsku mlynárom Júliusom Maggim, rodákom z Frauenfeldu.
Maggi bolo uvedené na trh roku 1886. Vyznačuje sa typickou chuťou a vôňou.
REGIONÁLNE PEČIVO ŠVAJČIARSKA
Každý región vo Švajčiarsku má svoje tradičné pečivo.
CERN
CERN sa nachádza na švajčiarsko-francúzskej hranici, severozápadne od mesta Ženeva. Je najvýznamnejšou medzinárodnou organizáciou pre výskum v oblasti štruktúry hmoty, ktorá sa stala svetovým lídrom v oblasti fyziky elementárnych častíc.
Poslaním CERN-u je uskutočňovať základný výskum v oblasti štruktúry hmoty. Cieľom je poznať hmotu do najmenších detailov, lebo nevieme, čo sa v nej ešte ukrýva. Tak ako sme nevedeli pred objavom atómového jadra, akou obrovskou energiou disponuje. Ak budeme dobre poznať vlastnosti hmoty, budeme ich vedieť aj využiť v náš prospech.
Z CERN-u však nevychádzajú len fyzikálne výsledky najvyššej kvality ale aj takzvané vedľajšie produkty, ktoré sú niekedy veľmi užitočné. Spomenieme si napríklad Web (WWW), ktorý sa zrodil v CERN-e, a bez ktorého by dnešný Internet nefungoval tak efektívne. Za pomoci CERN-u sa zrodili gama kamery, ktoré sa využívajú v našich nemocniciach. Technológia supravodivých magnetov sa v CERN-e posunula na vysokú úroveň a teraz je predmetom záujmu špecialistov budujúcich fúzny reaktor ITER ale aj iné energetické zariadenia budúcnosti.
NOVÉ ŠVAJČIARSKE BANKOVKY
Národná banka oznámila termín. Nové Švajčiarske bankovky sa dostanú do obehu v apríli 2016. Do roku 2019 budú všetky série bankoviek nahradené novými. Ako prvou budeme môcť platiť bankovkou v hodnote 50,- švajčiarskych frankov.
Začiatok projektu bol už v roku 2005. Pôvodne sa plánovalo, že prvá séria sa uvedie do obehu na jeseň roku 2010. Ale vzhľadom k technickým problémom, bol dátum niekoľkokrát odložený.
ZAHNSTANGENSYSTEM
Ozubnicová železnica alebo ako sa u nas hovorí - zubačka.
Ozubnica je tvorená koľajnicou, v ktorej hlave sú vyfrézované zuby. Vozidlo bolo vybavené hákmi zasahujúcimi pod hlavu tejto koľajnice a brániacimi vyšplhanie kolesa na zuby. Tvorcom je Emil Strub, ktorý sa narodil 13. júla 1858 v Trimbach v kantóne Solothurn. Bol to švajčiarsky inžinier, konštruktér a vynálezca, ktorý začínal v diedňach v Aarau pod vedením Niklausa Riggenbacha. V roku 1896 vyhral so svojou ozubnicou súťaž o najlepšie riešenie dráhy na Jungfrau.
Ak sa vám článok páčil, potešilo by nás vaše hodnotenie:
- hodnotenie v hornej časti článku priamo pod jeho nadpisom (max. 5 hviezdičiek)
- hodnotenie webstránky na našom profile Facebook (max. 5 hviezdičiek a text)
- hodnotenie webstránky na našom profile Google Maps (max. 5 hviezdičiek a text)
Za váš čas vám vopred ďakujeme. Vaše hodnotenie nás motivuje v písaní ďalších zaujímavých a užitočných článkov.
INFO: Každý článok je písaný na základe dostupných informácií. Ak viete, že v článku sa nachádza skreslená, či nepravdivá informácia, môžete požiadať administrátora o nápravu. Takáto požiadavka musí byť podložená odkazom na oficiálne zdroje, uvádzajúce predmetnú nápravu.